Krimmis

Mach ich am Òhmend ess Fernsehe an,

was siehn ich dann?

Krimmis uff alle Kanääle,

ich kann se bald garnimmeh zähle.

Iwwerall gebbd ääner umgebrung,

unn hinne nòh iss die Beerdischung,

seerschd sitt mà e Leisch im Wald odder See,

die find ääner dort, dann kumme meh,

die stegge rundum alles mit Bänder ab,

drample drin rum, unn nitt se knapp,

dann kummd e Dokder Fraa odder Mann,

zeihd jedem gär, wasser alles kann,

sahd hernòh: „Die Leisch leid schun lang,

die wurd´ erschlah mit ra Eisestang,

am Kopp siehd mà noch e großi Beule,

unn das bedeihd, ess war e Keule!“

Gugg ich jetzt bei VOX in de Kanal,

ach, ´s iss tatsächlich ganz fatal,

dò hat a ääner lang im Wasser geläh,

denne hat mà gefunn ganz in dà Näh´,

dort wo er lange Jòhr gewohnt mò hat,

dann isser furtgezòh in e anneri Stadt,

seitdem, mà kinnt die Geisekischderre krien,

hat ne hie in der Geeschend kääner gesiehn,

ess war a nitt vill vumm iwwerisch geblieb,

das gebbd jetzt alles ins Prodogoll geschrieb.

Imme annere Kanal, grad bei RTL

laafd a e Krimmi an dà selb´Stell,

dò hann se e kläänes Kind entführd,

das hat die Kribbo jetzt uffgespürd,

me Nachbar iss nämlich uffgefall,

dass geejeiwwer imme Geißestall,

mà effdersch mòl so e Jammere hehrd,

unn hat sich bei dà Bolizei beschwerd,

die sinn ahngeriggd mir 15 Mann,

unn hann das Klään gefunn in rà Wann,

dort war´s mit me Sääl ahngebunn,

sunscht hann se awwer nix gefunn,

jetzt suche se im Stall der Geiße,

allegare nòh Beweise.

Ich duddelle weider in e annerer Kanal,

dòrum gebbd´s jò vill an dà Zahl,

was siehn ich als eerschdes dort?

ihr werres nitt klaawe, schun widder e Mord!

Ich schallde schnell um, in SAT1 Gold,

weil ich gär e Liewesfilm gugge wolld,

odder ebbes vum Dick seinem Mobby,

was bringe se dò? Mord iss ihr Hobby!

Jetzt gehn ich ins Zwädde, ich bin noch nitt mied,

unn weil ma mimm Zweite, jò a besser siehd,

dò laafd, ich glaabs nitt, e Triller –

unn das a noch mit me eeglische Killer,

ich schallde ins Eerschde, was gebbds heit dort?

oh Himmel ´s iss Freidaach, „de Tatort“.

Ich krien se vill mich packd die Wut,

gebbds dann nix scheenes, nur iwwerall Blut.

Ich hann jetzt die Faggse digge unn satt,

fiehle mich rundum rischdisch schachmadd,

ich gehn ins Bett unner mei warmes Dach,

odder lääse villeichd imme gudde Buch,

wo se sich am End´ allegar krien –

„Ma werd jò mòl siehn!“

Ich glaawe feschd unn nitt se knapp,

mei Fernseher, denne bestell ich ab,

die rauwe mir sunschd, ess iss eh Hohn,

mei gansi Illusjon!

Unn das schreib ich alles an die

Menscherechts-Kommisjon no Genf –

dann krien se ihr Senf.

Helga Wolfram-Drumm